Ralph Fiennes

**Ralph Nathaniel Twisleton-Wykeham-Fiennes** ([]; s. 22. joulukuuta 1962 Ipswich, Suffolk) on englantilainen näyttelijä, ohjaaja ja tuottaja, joka on työskennellyt pääsääntöisesti teatterissa ja elokuvissa. Hänet tunnetaan monipuolisista rooleistaan ja hienovaraisista, vivahteikkaista roolisuorituksistaan.

Fiennes aloitti näyttelijänuransa teatterissa vuonna 1985 ja esiintyi etenkin William Shakespearen näytelmissä. Hän näytteli muun muassa National Theatren ja Royal Shakespeare Companyn tuotannoissa ennen kuin teki ensimmäisen elokuvaroolinsa vuonna 1992. Hänen läpimurtoroolinsa oli Amon Göthin rooli elokuvassa *[[Schindlerin lista]]* (1993), josta hänet palkittiin parhaan miessivuosan Bafta-palkinnolla.

Fiennesin muihin merkittäviin elokuvarooleihin kuuluvat muun muassa *[[Englantilainen potilas]]* (1996), *[[Uskollinen puutarhuri]]* (2005), *[[Lukija (elokuva)|Lukija]]* (2008), *[[The Grand Budapest Hotel]]* (2014), *[[The Menu]]* (2022), *[[Conclave]]* (2024) ja *[[28 vuotta myöhemmin]]* -elokuvat (2025–2026). Hänen roolinsa lordi Voldemortina *[[Harry Potter (elokuvasarja)|Harry Potter]]* -elokuvasarjassa (2005–2011) ja MI6:n johtaja M:nä *[[James Bond#Elokuvat|James Bond]]* -elokuvissa (2012–2021) ovat tehneet hänestä kansainvälisesti tunnetun.

Urallaan Fiennes on palkittu Baftan lisäksi muun muassa parhaan miespääosan Tony-palkinnolla roolityöstään näytelmässä *[[Hamlet]]* (1995). Hän on ollut ehdolla Oscar-palkinnon saajaksi parhaasta miessivuosasta elokuvassa *Schindlerin lista* sekä parhaasta miespääosasta elokuvissa *Englantilainen potilas* ja *Conclave*.

## Lapsuus ja nuoruus

Ralph Nathaniel Twisleton-Wykeham-Fiennes syntyi 22.&nbsp;joulukuuta 1962 Ipswichin satamakaupungissa Suffolkin kreivikunnassa Englannissa. Hänen isänsä Mark Fiennes (1933–2004) oli entinen maanviljelijä, valokuvaaja ja kuvittaja, ja äitinsä Jennifer ”Jini” Fiennes (o.s. Lash; 1938–1993) oli kirjailija ja taidemaalari.

Fiennes on perheen kuudesta lapsesta vanhin. Hänen nuoremmat sisaruksensa ovat näyttelijä Joseph Fiennes, elokuvantekijä Martha Fiennes, säveltäjä Magnus Fiennes, elokuvantekijä Sophie Fiennes sekä luonnonsuojelija Jacob ”Jake” Fiennes. Perheeseen kuului myös sijaislapsi Michael Emery, josta tuli arkeologi.

Fiennesin vanhemmat lisäksi rakennuttivat ja kunnostivat taloja. Hänen perheensä muuttikin yli kymmenen kertaa hänen ollessaan nuori. Perhe asui Suffolkin lisäksi myös Shaftesburyssä Dorsetissa, Corkissa ja Kilkennyssä Irlannissa, Wiltshiressä sekä Lontoossa.

Fiennes kävi Irlannissa koulua St Kieran’s Collegessa Kilkennyssä ja Newtown Schoolissa Waterfordissa, ja Englannissa Bishop Wordsworth’s Schoolissa Salisburyssa vuosina 1976–1981. Hän opiskeli maalausta Lontoon Chelsea College of Arts -taidekoulussa ennen kuin aloitti näyttelijänopinnot Lontoon Royal Academy of Dramatic Art -teatterikoulussa, jossa hän opiskeli vuosina 1983–1985.

## Ura

### Shakespearen tulkitsija (1980–1990-luvut)

Valmistuttuaan teatterikoulusta Fiennes aloitti uransa ammattinäyttelijänä Lontoon Regent’s Parkin ulkoilmateatterin tuotannoissa. Hänen ensimmäinen roolinsa oli Curio William Shakespearen näytelmässä *[[Loppiaisaatto]]* vuonna 1985. Sittemmin hän näytteli ulkoilmateatterissa muun muassa Lysanderia Shakespearen *[[Kesäyön unelma|Kesäyön unelmassa]]* (1986) ja Romeo Montagueta *[[Romeo ja Julia|Romeossa ja Juliassa]]* (1986).

Vuonna 1987 Fiennes liittyi National Theatreen, missä hän esiintyi muun muassa Luigi Pirandellon *[[Kuusi henkilöä etsii tekijää]]* -näytelmässä (1987) sekä Brian Frielin *[[Isät ja pojat]]* -näytelmässä (1987), joka on Ivan Turgenevin romaanin näyttämösovitus.

National Theatre -kautensa jälkeen Fiennes liittyi Royal Shakespeare Companyyn, jonka jäsenenä hän näytteli useissa Shakespearen näytelmissä. Näihin kuuluivat muun muassa *[[Paljon melua tyhjästä]]* (1988), *[[Kuningas Juhana]]* (1988), *[[Kuningas Lear]]* (1990), *[[Turhaa lemmen touhua]]* (1990) ja *[[Troilus ja Cressida|Troilos ja Cressida]]* (1990), jossa hän esitti Troilosta. Shakespeare-rooliensa lisäksi hän näytteli George S. Kaufmanin ja Moss Hartin näytelmässä *[[Mies joka tuli päivälliselle]]* (1989). Hän esiintyi RSC:n tuotannoissa vuoteen 1991 asti.

### Läpimurto ja palkitut roolit (1990-luku)

Fiennes siirtyi elokuvien pariin 1990-luvun alussa. Hän esitti T. E. Lawrencea televisioelokuvassa *[[A Dangerous Man: Lawrence After Arabia]]* (1992) ja Heathcliffiä elokuvassa *[[Humiseva harju (vuoden 1992 elokuva)|Humiseva harju]]* (1992), jossa hänen roolisuorituksensa sai kiitosta.

Fiennes teki läpimurtonsa vuonna 1993 holokaustiaiheisessa draamaelokuvassa *[[Schindlerin lista]]*, jossa hän näytteli natsien keskitysleirikomendantti Amon Göthiä. Hänet palkittiin roolisuorituksestaan parhaan miessivuosan Bafta-palkinnolla. Lisäksi hän oli ehdolla parhaan miessivuosan Oscar- ja Golden Globe -palkintojen saajaksi. Samana vuonna hän esiintyi myös kiistanalaisessa *[[Baby of Macon]]* -elokuvassa.

Läpimurtonsa jälkeen Fiennes sai kiitosta suorituksestaan elokuvassa *[[Tupla tai kuitti (elokuva)|Tupla tai kuitti]]* (1994). Tämän jälkeen hän palasi teatteriin ja esitti nimihahmoa Shakespearen *[[Hamlet|Hamlet]]issa* (1995), josta hänet palkittiin roolityöstään parhaan miespääosan Tony-palkinnolla. Näytelmää esitettiin sekä Lontoossa että New Yorkin Broadwaylla.

Vuonna 1996 Fiennes näytteli menestyselokuvassa *[[Englantilainen potilas]]* lentoturmassa loukkaantunutta palovammapotilasta, jonka menneisyys paljastuu takaumien kautta. Hän sai roolisuorituksestaan parhaan miespääosan Oscar-, Bafta-, Golden Globe- ja SAG-ehdokkuudet. *Englantilainen potilas* sekä hänen roolinsa elokuvissa *[[Jutun loppu (elokuva)|Jutun loppu]]* (1999) ja *[[Unelmien Manhattan]]* (2002) vahvistivat hänen asemansa romanttisena pääosan esittäjänä. Elokuvasta *Jutun loppu* hän oli Bafta-ehdokkaana parhaasta miespääosasta.

### ''Harry Potter'' ja säännöllinen teatterityö (2000-luku)

Fiennes palasi Shakespearen pariin vuonna 2000, jolloin hän esitti *[[Coriolanus (Shakespeare)|Coriolanus]]*- ja *[[Rikhard II (näytelmä)|Rikhard II]]* -näytelmien nimihahmoja Lontoossa ja New Yorkissa. Näiden jälkeen hän esitti synkkiä ja häiriintyneitä hahmoja elokuvissa *[[Spider (vuoden 2002 elokuva)|Spider]]* (2002) ja *[[Punainen lohikäärme]]* (2002) sekä psykologi Carl Gustav Jungia Christopher Hamptonin *The Talking Cure* -näytelmässä (2002) National Theatressa ja kiihkeää luterilaista saarnaajaa Royal Shakespeare Companyn tuottamassa Henrik Ibsenin *[[Brand (näytelmä)|Brand]]*-näytelmässä (2003) West Endillä.

Vuonna 2005 Fiennes näytteli vaimonsa murhaa tutkivaa leskeä jännityselokuvassa *[[Uskollinen puutarhuri]]* ja Marcus Antoniusta Shakespearen näytelmässä *[[Julius Caesar (näytelmä)|Julius Caesar]]* Lontoossa. Suorituksestaan *Uskollisessa puutarhurissa* hän sai parhaan miespääosan Bafta-ehdokkuuden.

Fiennes alkoi näytellä pimeyden velho lordi Voldemortia *[[Harry Potter (elokuvasarja)|Harry Potter]]* -elokuvasarjassa vuonna 2005. Hän esitti Voldemortia elokuvissa *[[Harry Potter ja liekehtivä pikari (elokuva)|Harry Potter ja liekehtivä pikari]]* (2005), *[[Harry Potter ja Feeniksin kilta (elokuva)|Harry Potter ja Feeniksin kilta]]* (2007), *[[Harry Potter ja kuoleman varjelukset, osa 1]]* (2010) ja *[[Harry Potter ja kuoleman varjelukset, osa 2]]* (2011).

*Harry Potter* -elokuvien ohella Fiennes näytteli muun muassa hovimestaria televisioelokuvassa *[[Bernard ja Doris]]* (2006). Hän sai roolistaan parhaan miespääosan Primetime Emmy- ja Golden Globe -ehdokkuudet sekä parhaan miesnäyttelijän SAG-ehdokkuuden. Tämän jälkeen hän näytteli elokuvissa *[[Herttuatar (elokuva)|Herttuatar]]* (2008), josta hän sai parhaan miessivuosan Golden Globe -ehdokkuuden, *[[Kukkoilijat]]* (2008), *[[The Hurt Locker]]* (2008) ja *[[Lukija (elokuva)|Lukija]]* (2008).

Fiennes jatkoi myös teatterityötään *Harry Potter* -elokuvasarjan ohella. Hän palasi Broadwaylle vuonna 2006, jolloin hän esitti henkiparantajaa Frielin näytelmässä *Faith Healer*, josta hän sai roolisuorituksestaan parhaan miespääosan Tony-ehdokkuuden. Broadwayn jälkeen hän näytteli West Endillä kyynistä asianajajaa Yasmina Rezan näytelmässä *[[Vihan jumala]]* (2008) ja National Theatressa nimihahmoa Sofokleen tragediassa *[[Kuningas Oidipus]]* (2008).

### ''James Bond'' ja ohjaaminen (2010-luku)

Vuonna 2011 Fiennes esitti nimiroolin ensimmäisessä elokuvaohjauksessaan *[[Coriolanus (elokuva)|Coriolanus]]*, josta hän sai Bafta-ehdokkuuden kategoriassa paras brittiläinen käsikirjoittaja-, ohjaaja- tai tuottajatulokas. Samana vuonna hän palasi West Endille, missä hän esiintyi Shakespearen *[[Myrsky (näytelmä)|Myrsky]]ssä*. Hänen muihin 2010-luvun alkupuolen rooleihinsa kuuluivat muun muassa Haades toimintaseikkailussa *[[Titaanien taistelu (vuoden 2010 elokuva)|Titaanien taistelu]]* (2010) ja sen jatko-osassa *[[Titaanien raivo]]* (2012), sekä korruptoitunut pääministeri televisioon tehdyssä *Worricker*-elokuvatrilogiassa (2011–2014).

Vuonna 2012 Fiennes näytteli *[[James Bond]]* -elokuvassa *[[007 Skyfall]]* tiedustelu- ja turvallisuuskomitean puheenjohtaja Gareth Mallorya, joka nousee lopulta MI6:n johtajaksi, M:ksi. Hän palasi rooliinsa elokuvissa *[[007 Spectre]]* (2015) ja *[[007 No Time to Die]]* (2021). Ensimmäisen *Bond*-elokuvan jälkeen hän ohjasi toisen elokuvansa, *[[The Invisible Woman – kielletty rakkaus]]* (2013), jossa hän esitti Charles Dickensiä.

*James Bond* -elokuvien ohella Fiennes esitteli koomikon kykyjään kepeässä rikoselokuvassa *[[The Grand Budapest Hotel]]* (2014), jossa hänen näyttelemäänsä maineikasta conciergeta syytetään aiheettomasti murhasta. Hän sai suorituksestaan parhaan miespääosan Bafta-, Golden Globe- ja Critics’ Choice -ehdokkuudet. Tämän jälkeen hän näytteli ulospäinsuuntautunutta musiikkituottajaa draamassa *[[A Bigger Splash]]* (2015), vaikeuksissa olevaa elokuvaohjaajaa farssissa *[[Hail, Caesar!]]* (2016), Sherlock Holmesin arkkivihollista professori James Moriartya komediassa *[[Holmes & Watson]]* (2018) sekä ilmiantajan asianajajaa draamassa *[[Official Secrets]]* (2019). Vuonna 2018 hän lisäksi ohjasi venäläisestä balettitanssija Rudolf Nurejevistä kertovan elämäkertaelokuvan *[[The White Crow]]*, jossa hän esitti Nurejevin arvostettua tanssinopettajaa.

Fiennes esiintyi säännöllisesti Lontoon teatterilavoilla 2010-luvulla. Hän näytteli poliittista kiihkoilijaa George Bernard Shaw’n näytelmässä *[[Ihminen ja yli-ihminen]]* (2015) National Theatressa, arkkitehtia Ibsenin näytelmässä *[[Rakentaja Solness]]* (2016) Old Vicissä sekä Shakespearen näytelmissä *[[Rikhard III (näytelmä)|Rikhard III]]* (2016) Almeida Theatressa ja *[[Antonius ja Kleopatra]]* (2018) National Theatressa. *Rikhard III* -näytelmässä hän esitti nimihahmoa ja *Antonius ja Kleopatra* -näytelmässä Marcus Antoniusta, jota hän oli aiemmin esittänyt *Julius Caesarissa* vuonna 2005.

### ''Conclave'' ja kauhuroolit (2020-luku)

Fiennesin elokuviin vuodelta 2021 kuuluvat *[[The Dig (elokuva)|The Dig]]*, jossa hän näytteli arkeologia, *[[The Forgiven]]*, jossa hänen esittämänsä hahmo on osallisena kuolemaan johtaneessa liikenneonnettomuudessa, sekä *[[The King’s Man]]*, jossa hän esitti vakoojaverkoston johtajaksi ryhtyvää aristokraattia.

Vuonna 2022 Fiennes näytteli mustan huumorin sävyttämässä kauhuelokuvassa *[[The Menu]]* ylellisen ravintolan egoistista keittiömestaria, joka saa vieraansa maksamaan hengellään. Hän sai roolistaan parhaan miespääosan Golden Globe -ehdokkuuden. Samana vuonna hän näytteli myös kiistanalaista kaupunkisuunnittelijaa näytelmässä *Straight Line Crazy*, jota esitettiin Lontoossa ja New Yorkissa. Seuraavana vuonna hän esiintyi jälleen teatterilavoilla Shakespearen *[[Macbeth]]issä*, jossa hän esitti nimihahmoa.

Vuonna 2024 Fiennes näytteli jännityselokuvassa *[[Conclave]]* kardinaalikollegion dekaania, joka paljastaa salaisuuksia valvoessaan seuraavan paavin valintaprosessia. Hän oli ehdolla roolisuorituksestaan parhaan miespääosan Oscar-, Bafta-, Golden Globe-, SAG- ja Critics’ Choice -palkintojen saajaksi. Samana vuonna hän esitti lisäksi Odysseusta elokuvassa *[[The Return (vuoden 2024 elokuva)|The Return]]*.

Fiennes työskenteli jälleen kauhugenren parissa vuonna 2025, kun hän esitti tohtori Ian Kelsonia zombiaiheisessa *[[28 vuotta myöhemmin]]* -elokuvassa. Hän palasi rooliinsa jatko-osassa *[[28 vuotta myöhemmin: Luutemppeli]]* (2026). *28 vuotta myöhemmin* -elokuvien jälkeen hän ohjasi Pjotr Tšaikovskin oopperan *[[Jevgeni Onegin (ooppera)|Jevgeni Onegin]]* Pariisin Palais Garnierissa vuonna 2026.

## Yksityiselämä

Fiennes tapasi näyttelijä Alex Kingstonin opiskellessaan Lontoon Royal Academy of Dramatic Art -teatterikoulussa. He seurustelivat kymmenen vuoden ajan ja menivät naimisiin vuonna 1993. Avioliitto päättyi eroon vuonna 1997.

Fiennes oli pitkään suhteessa näyttelijä Francesca Annisin kanssa, mutta suhde päättyi vuonna 2006.

Serbian hallitus myönsi Fiennesille kunniakansalaisuuden vuonna 2017 tunnustuksena hänen työstään maassa.

### Humanitaarinen työ ja hyväntekeväisyys

Fiennes on aktiivisesti tukenut useita lastensuojelu-, eläinsuojelu- ja ympäristönsuojelujärjestöjä. Vuonna 1999 hänet nimettiin Ison-Britannian Unicefin lähettilääksi, ja hän on tehnyt laaja-alaista humanitaarista työtä lasten auttamiseksi eri puolilla maailmaa, kuten Intiassa, Kirgisiassa, Ugandassa, Romaniassa ja Tšadissa.

Fiennes on lisäksi ollut mukana monissa hyväntekeväisyysjärjestöissä. Hän on esimerkiksi toiminut järjestöjen Constant Gardener Trust, Shakespeare Schools Foundation ja The Gift of Life Foundation suojelijana. Hän on myös Artists Against Racism -järjestön jäsen.

## Valikoitu filmografia

* *[[Schindlerin lista]]* (1993)
* *[[Englantilainen potilas]]* (1996)
* *[[Uskollinen puutarhuri]]* (2005)
* *[[Harry Potter (elokuvasarja)|Harry Potter]]* -elokuvat (2005–2011)
* *[[Lukija (elokuva)|Lukija]]* (2008)
* *[[James Bond#Elokuvat|James Bond]]* -elokuvat (2012–2021)
* *[[The Grand Budapest Hotel]]* (2014)
* *[[The Menu]]* (2022)
* *[[Conclave]]* (2024)
* *[[28 vuotta myöhemmin]]* -elokuvat (2025–2026)

## Lähteet

## Aiheesta muualla

*